als_Latn dik_Latn lim_Latn
Shfaqja “Trojanet” më regji dhe adaptim të Elmaze Nurës vjen si premierë e re e Institutit Hulumtues të Teatrit –ITI, të martën më 10 mars, në orën 20:00, në Teatrin Kombëtar të Kosovës.
“Trojanet” vjen në skenë si protestë kundër luftës, vrasjeve dhe robërimit. Portreti artistik i pasojave të shkatërrimit të Trojës, vjen si një përshkrim i thellë i sjelljes barbare të grekëve që skllavëruan gratë dhe vranë fëmijët.
“2500 vite më vonë në Kosovë, historia përsëritet. Gratë përdhunohen, burrat vriten, fëmijët masakrohen. Në shfaqjen “Trojanet”, gjejmë të bashkëdyzuar një tekst antik, i adaptuar për kohët moderne dhe pjesët koreografike shprehin përjetimet e luftës së fundit në Kosovë”, thuhet në një njoftim për media të TKK-së.
Në këtë shfaqje luajnë një kastë e shkëlqyeshme aktorësh. Igballe Qena vjen në rolin e Hekubës, personazhit femër më tragjik të të gjitha kohërave. Mentor Zymberaj mishëron rolin e Menelaut, i cili nuk kurseu asgjë që të risjellë në vend nderin e tij. Aurita Agushi në rolin e Andromakës, sjell sinonimin e gruas besnike ndaj burrit.
Albulena Kryeziu portretizon Kasandrën dhe Helenën, dy personazhe të cilat qëndrojnë në kontrapunkte me njëra tjetrën.
E para si shtyllë e hakmarrjes kundër shkatërrimit të Trojës dhe e dyta si shkak i shkatërrimit të Trojës. Fisnik Sykaj është në rolin ushtarakut, ndërsa fëmija Glauk Haxhiaj në rolin e Astianaksit, shpresës së fundit për rimëkëmbjen e Trojës.
als_Latn als_Latn als_Latn als_Latn als_Latn als_Latn